Diari Oficial de la Generalitat Valenciana


Sumari del DOGV 6700, del 26-01-2012 (2012/591)

RESOLUCIÓ de 19 de gener de 2012, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del conveni marc de col·laboració entre la Conselleria de Sanitat, l'Agència Valenciana de Salut i Iniciativas Educativas Educa, SLU, per a la participació de les institucions i centres sanitaris en la docència, assistència i investigació universitàries en Ciències de la Salut del Centro de Educación Superior Valencia.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6700

Data del DOGV
:   26-01-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/591


Data del document
:   19-01-2012

Organisme emissor
:   Conselleria de Presidència

Tipus de document
:   Resolució

RESOLUCIÓ de 19 de gener de 2012, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del conveni marc de col·laboració entre la Conselleria de Sanitat, l'Agència Valenciana de Salut i Iniciativas Educativas Educa, SLU, per a la participació de les institucions i centres sanitaris en la docència, assistència i investigació universitàries en Ciències de la Salut del Centro de Educación Superior Valencia. [2012/591]  
La Conselleria de Sanitat, l'Agència Valenciana de Salut i Iniciativas Educativas Educa, SLU, han subscrit, després de la tramitació prèvia reglamentària, el 21 de novembre de 2011, el conveni marc de col·laboració per a la participació de les institucions i centres sanitaris en la docència, assistència i investigació universitàries en Ciències de la Salut del Centro de Educación Superior Valencia.  
En compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0013/2012, i que figura com a annex d'esta resolució.  
  
València, 19 de gener de 2012.- La directora general del Secretariat del Consell i Relacions amb les Corts: Mª Teresa Lleó Alonso.  
  
  
Conveni marc de col·laboració entre la Conselleria de Sanitat, l'Agència Valenciana de Salut i el Centro de Educación Superior Valencia, per a la participació de les institucions i centres sanitaris en la docència, assistència i investigació universitàries en Ciències de la Salut  
  
València, 21 de novembre de 2011  
  
Reunits  
D'una part, Luis Eduardo Rosado Bretón, en qualitat de conseller de Sanitat de la Generalitat, d'acord amb el que disposen els articles 17 lletra f) i 28 de la Llei del Consell, i l'article 4 del Decret 111/2011, de 2 de setembre, del Consell, pel qual s'aprova el Reglament Orgànic i Funcional de la Conselleria de Sanitat.  
Així mateix, com a president del Consell d'Administració de l'Agència Valenciana de Salut, facultat per a la firma del present conveni, en virtut de l'Acord d'1 de febrer de 2007 del Consell d'Administració de l'Agència Valenciana de Salut pel qual es deleguen competències en el president del Consell d'Administració i en el director gerent de l'Agència Valenciana de Salut, publicat en el Diari Oficial de la Comunitat Valenciana de data 19 de febrer de 2007, de conformitat amb els articles 26 i 27 de la Llei 3/2003, de 6 de febrer, d'Ordenació Sanitària;  
I d'una altra, Miguel Carmelo García, en nom i representació, en la seua condició d'administrador únic, d'Iniciativas Educativas Educa, SLU, com a entitat titular del Centro de Educación Superior València, proveït de CIF Q94178217, amb domicili social al carrer General Elio, núm. 8, 46157, València. Actua fent ús de les facultats que té conferides en virtut d'escriptura de 31 de juliol de 2007, atorgada davant del notari de València, Alfonso Pascual de Miguel, amb el número 2.362 del seu protocol, que va causar la inscripció 1a en el full social.  
  
Exposen  
Primer. Que este conveni revist el caràcter d'acord marc de col·laboració entre les parts firmants per a la participació de les institucions i centres sanitaris en la investigació i docència universitàries en Ciències de la Salut.  
Segon. Que la Generalitat, a través de la Conselleria de Sanitat, ha col·laborat amb les universitats, tant públiques com privades, en la docència i investigació en Ciències de la Salut, a través de convenis marc de col·laboració en Ciències de la Salut i específics per a la formació en Medicina, Infermeria, Fisioteràpia, Odontologia, Farmàcia, Veterinària i altres titulacions de l'àmbit sociosanitari.  
Tercer. Que el Centro de Educación Superior Valencia, adscrit a la Universidad Europea de Madrid, és un centre autoritzat per Resolució de 27 de gener de 2010, de la Conselleria d'Educació (DOCV núm. 6202, de 9 de febrer de 2010), per a la impartició de determinades ensenyances oficials de la universitat.  
Així mateix, es fa constar que Iniciativas Educativas Educa, SLU i la Universidad Europea de Madrid són entitats pertanyents a Laureate International Universities, primera xarxa mundial d'universitats privades.  
Quart. Que la participació de les institucions i centres sanitaris en la investigació i docència universitàries en Ciències de la Salut, en les titulacions de Grau en Infermeria, així com les noves titulacions que en el futur pogueren afegir-se, requerix d'una adequada ordenació per a garantir la formació pràctica dels futurs titulats.  
Quint. Que resulten d'aplicació al present conveni la Llei Orgànica 6/2001, de 21 de desembre, d'Universitats, i la Llei 14/1986, de 25 d'abril, General de Sanitat.  
Així mateix, el RD 557 (annex I, 4 b) del Reial Decret 557/1991, de 12 d'abril, sobre Creació i Reconeixement d'Universitats i Centres Universitaris i el Reial Decret 1558/1986, de 28 de juny, i les seues modificacions, amb què s'establixen les bases generals del règim de concerts amb les institucions sanitàries, i l'Orde de 31 de juliol de 1987, per la qual s'establixen els requisits de les institucions sanitàries que puguen ser objecte de concert amb universitats per a desenrotllar la docència en matèries relacionades amb les Ciències de la Salut.  
  
Amb este ampli sentit de col·laboració i reconeixent-se les parts amb plena capacitat per a la formalització d'este conveni, i per tal d'establir la coordinació necessària entre les funcions assistencial, docent i investigadora, acorden subscriure el present conveni d'acord amb les següents:  
  
Clàusules  
  
Primera. Objecte del conveni  
1. L'objecte d'este conveni marc és establir els criteris generals per a la participació de les institucions i centres sanitaris en la investigació i docència universitàries en Ciències de la Salut del Centro de Educación Superior Valencia.  
2. El present conveni marc serà desplegat posteriorment en els seus aspectes concrets i específics, per mitjà de convenis específics per a les diferents titulacions acadèmiques universitàries.  
  
Segona. Objectius generals del conveni  
1. Els objectius generals del conveni estan referits als previstos en el Reial Decret 1558/1986, de 28 de juny, pel qual s'establixen les bases generals del Règim de Concerts de les Universitats amb les Institucions Sanitàries.  
2. Així doncs, entre els objectius docents, es troben els de promoció i facilitació de la màxima utilització dels recursos humans i materials de les institucions i centres sanitaris per a la docència universitària de les diverses ensenyances en Ciències de la Salut a nivell de pregrau i postgrau, afavorint l'actualització d'estes i la seua millora contínua de la qualitat. Així mateix, la col·laboració s'establix per a la formació clínica i sanitària dels estudiants de grau en aquelles titulacions o matèries relacionades amb les Ciències de la Salut.   
  
3. Els objectius assistencials del conveni estan referits a la cooperació perquè les investigacions i ensenyaments universitaris en el camp de les ciències de la salut puguen ser utilitzats per a la millora constant de l'atenció sanitària; així com preveure que coincidisca la major qualitat assistencial amb la consideració d'institucions i centres sanitaris de caràcter universitari o associat a la universitat, en l'àmbit d'influència de la universitat.  
4. Així mateix, el present conveni té entre els seus objectius la potenciació de la investigació en les Ciències de la Salut, coordinant les activitats del Centro de Educación Superior Valencia amb les institucions sanitàries.  
  
  
Tercera. Dels requisits de les institucions sanitàries  
1. Les institucions sanitàries que es concerten en els diferents convenis específics s'ajustaran al que preveu el Reial Decret 1558/1986, de 28 de juny, i hauran de reunir els requisits enumerats en l'Orde de 31 de juliol de 1987.  
2. Les institucions sanitàries que s'incloguen en els convenis específics, i que no tingueren prèviament el reconeixement d'universitaris, podran ser reconeguts com a universitaris o associats per la Conselleria de Sanitat, d'acord amb el que preveuen les normes esmentades en el paràgraf anterior.  
  
Quarta. De la planificació docent i assistencial  
En les institucions i centres sanitaris es podrà impartir docència de forma descentralitzada en els seus vessants pràctic i teòric, i es procurarà la coordinació harmònica entre la planificació assistencial i la planificació docent dels centres i departaments universitaris. Sent l'objectiu garantir l'adequada formació dels estudiants, s'ajustarà la distribució d'estos, en cada institució sanitària, als seus recursos docents i assistencials.  
  
Quinta. De la coordinació entre institucions  
En desplegament dels convenis específics, les institucions i centres sanitaris i el Centro de Educación Superior Valencia acordaran anualment, per cada centre sanitari, el nombre d'estudiants que realitzaran les pràctiques, així com els programes d'activitats, la duració i els períodes de realització. En tot cas, la duració de les pràctiques per estudiant i curs acadèmic, no podrà excedir les limitacions legals establides respecte d'això.  
  
Sexta. Del règim de l'alumnat  
1. L'alumnat no tindrà en cap cas vinculació o relació laboral amb la Conselleria de Sanitat ni amb l'Agència Valenciana de Salut i no podrà percebre cap retribució per les activitats a què donen lloc les pràctiques ni pels resultats que pogueren derivar-se d'estes.  
  
2. Per cada curs acadèmic se subscriurà un document per cada estudiant en pràctiques en què s'incloguen, entre d'altres, les dades referents a l'estudiant i als estudis universitaris que està cursant, les activitats a realitzar i el lloc, duració i període de realització de les pràctiques, juntament amb les dades identificatives dels tutors del Centro de Educació Superior Valencia i de les institucions i centres sanitaris.  
  
3. Els honoraris que abonen els alumnes seran establits i percebuts pel del Centro de Educació Superior Valencia. Així mateix, de conformitat amb el que preveu la disposició addicional primera del Reial Decret 1558/1986, la comissió mixta prevista en este conveni establirà els mecanismes per a fer efectiva la compensació que el Centro de Educació Superior Valencia satisfarà a la Conselleria de Sanitat, Agència Valenciana de Salut, en concepte d'utilització per a la docència de les institucions i centres sanitaris.   
4. Les institucions i centres sanitaris facilitaran als tutors responsables del Centro de Educació Superior Valencia l'accés als locals on els estudiants estan fent pràctiques, en companyia del tutor designat per aquelles, sempre que la visita siga per motius relacionats amb estes i durant la seua realització.  
5. L'alumne en pràctiques haurà de confeccionar una memòria sobre les pràctiques realitzades, amb l'assessorament dels tutors designats.  
  
6. En tot moment, els estudiants estaran proveïts del seu document nacional d'identitat (DNI) o targeta universitària d'identificació i quedaran sotmesos al règim de funcionament de la institució o centre sanitari quan resulte compatible amb la normativa ací establida.  
  
7. Les faltes de puntualitat o d'assistència a les pràctiques, així com les faltes d'aprofitament, i en general, de conducta de l'alumne, seran qualificades com a faltes acadèmiques en la forma i amb la gravetat que es fixe en aplicació del reglament corresponent.  
8. La pràctica de cada estudiant podrà interrompre's, per qualsevol de les parts, per motiu justificat i comunicat per escrit amb antelació, i si això no fóra possible, en el termini de cinc dies des de la seua interrupció, al Centro de Educació Superior Valencia, el qual ho comunicarà, al seu torn, a totes les parts implicades.  
9. Qualsevol eventualitat o accident que poguera produir-se en les institucions o centres sanitaris serà atesa d'acord amb l'assegurança escolar, de conformitat amb la seua normativa reguladora. El Centro de Educació Superior Valencia disposarà d'una assegurança de responsabilitat civil que cobrisca els possibles danys que puguen ocasionar els alumnes durant les pràctiques.  
  
Sèptima. De la col·laboració per a la docència dels professionals sanitaris  
1. Este conveni partix del principi general regulat en l'article 104 de la Llei 14/1986, de 25 d'abril, General de Sanitat, que assenyala, entre d'altres, que tota l'estructura assistencial del sistema sanitari ha d'estar en disposició de ser utilitzada per a la docència pregraduada, postgraduada i continuada dels professionals.  
2. A este efecte, la Conselleria de Sanitat, l'Agència Valenciana de Salut, d'acord amb la normativa vigent i el que s'ha disposat amb caràcter general en este conveni marc, posaran a disposició d'este fi les institucions i centres sanitaris que es determinen en cada un dels convenis específics per a les diferents titulacions acadèmiques universitàries.  
  
3. El personal sanitari de la plantilla de les institucions i centres sanitaris que es concerten en els respectius convenis específics que col·labore en la docència clínica i que no posseïsca plaça docent, podrà sol·licitar al Centro de Educación Superior Valencia un certificat de l'activitat docent realitzada. Esta certificació serà expedida pel període de temps durant el qual s'ha establit la dita col·laboració.  
  
Octava. Del règim jurídic dels professors  
1. El Centro de Educació Superior Valencia establirà les modalitats de participació, dins de les seues possibilitats, i d'acord amb el règim de contractació dels centres universitaris privats, dels professionals sanitaris que participen en l'activitat objecte d'este conveni marc.  
  
2. El Centro de Educació Superior Valencia designarà anualment i informarà la comissió mixta, per a la seua aprovació, dels professors que seran seleccionats per a participar en les pràctiques per la seua idoneïtat i capacitat docent atenent a criteris i estàndards de qualitat educativa.   
  
3. En els convenis específics de cada una de les titulacions es determinaran les relacions funcionals entre professionals de la institució sanitària amb el coordinador de pràctiques de la titulació corresponent del Centro de Educació Superior Valencia.  
  
Novena. Dels recursos materials i instal·lacions docents  
1. El Centro de Educació Superior Valencia instarà en tot moment els seus estudiants perquè facen un ús responsable dels recursos materials i instal·lacions docents de les institucions sanitàries, preservant la seua correcta conservació i manteniment.  
2. L'atribució de la titularitat del material inventariable que adquirisca qualsevol de les parts que concerten, durant el període de vigència del present concert, i que afecte el contingut d'este, recaurà sobre aquella entitat que haja aportat els recursos necessaris per a l'adquisició.  
  
  
Desena. Comissió mixta  
1. Dins del mes següent a l'aprovació del present conveni marc, es constituirà una comissió mixta composta per un màxim de sis membres, designats a parts iguals pel conseller de Sanitat i pel Centro de Educació Superior Valencia.  
2. Serà president de la dita comissió, de forma alternant pels períodes que es designen, el conseller de Sanitat de la Generalitat o persona a qui designe, i el director general del Centro de Educació Superior Valencia o persona a qui designe.  
3. Els acords s'adoptaran per majoria de vots.  
4. Esta comissió es reunirà amb caràcter ordinari semestralment, i extraordinàriament quan ho decidisca el president o ho sol·licite una de les parts, per a tractar en tots els casos sobre l'aplicació del present conveni.  
5. Seran competències d'esta comissió, entre d'altres, les assenyalades en la base sexta del Reial Decret 1558/1986, així com les següents:  
a) Elaborar els convenis específics que es realitzen en desplegament d'este conveni marc.  
b) Determinar les institucions, els servicis hospitalaris i les unitats i els centres sanitaris que participaran en els convenis específics.   
c) Determinar els professionals-tutors per ambdós parts que faran el seguiment de l'activitat exercida pels alumnes, en desplegament dels convenis específics.   
d) Dirimir les discrepàncies que pogueren sorgir en la interpretació, aplicació i execució del present conveni marc, sense perjuí de poder interposar els recursos que s'estimen oportuns davant de la jurisdicció competent.   
e) Valorar la proposta de pròrroga del conveni o de la seua rescissió, i l'estudi i l'assessorament de totes les qüestions que siguen sotmeses a la comissió per qualsevol de les parts.  
f) Designar el president i la resta de membres de les comissions de seguiment que s'establisquen en els convenis específics.  
g) Establir els mecanismes per a fer efectiva la compensació que el Centro de Educació Superior Valencia satisfarà a la Conselleria de Sanitat, Agència Valenciana de Salut, en concepte d'utilització per a la docència de les institucions i centres sanitaris, a proposta de les comissions tècniques que es creen en els convenis específics.  
h) Totes les altres funcions que es deriven de la normativa vigent d'aplicació, així com les que li siguen encomanades pel conseller de Sanitat en desplegament del present conveni.  
  
Onzena. Convenis específics  
En desplegament del vigent conveni marc es preveuen els convenis específics per a la docència de les titulacions universitàries relacionades a continuació, sense perjuí que es pogueren incloure noves titulacions, per mitjà d'una addenda al present conveni, amb l'acord previ de la comissió mixta.  
Així doncs, les titulacions universitàries per a les quals es desenrotllaran convenis específics són:   
- Grau en Infermeria  
- Qualssevol altres que acorden les parts de mutu acord.  
  
Dotzena. Publicitat  
En la publicitat i les activitats que la Conselleria de Sanitat, l'Agència Valenciana de Salut i el Centro de Educació Superior Valencia realitzen a través de qualsevol mitjà de comunicació social, de les accions derivades de l'aplicació del present conveni marc i dels respectius convenis específics, s'hi farà constar expressament la col·laboració convinguda entre institucions.   
L'ús dels logos, marques i la resta de signes distintius del Centro de Educació Superior Valencia i o/de la Universidad Europea de Madrid requerirà el consentiment previ i per escrit de les dites entitats que hauran d'utilitzar en tot moment en la forma indicada per estes.  
  
  
Tretzena. Duració del conveni i pròrroga  
El present conveni produirà efectes a partir del curs acadèmic 2011-2012 i mantindrà la seua vigència durant els quatre cursos acadèmics següents, es prorrogarà per acord tàcit pels mateixos períodes, de forma condicionada a la vigència de l'activitat, excepte per denúncia expressa, en qualsevol moment durant la seua vigència, per qualsevol de les parts firmants, per escrit i amb una antelació mínima de (3) tres mesos.   
  
Als efectes d'este conveni s'entén com a curs acadèmic el que comprén des del 15 de setembre d'un any fins al 14 de setembre de l'any següent.  
La resolució del present conveni marc comportarà, així mateix, la resolució automàtica dels convenis específics subscrits per les parts a l'empara d'este.  
  
Catorzena. Causes d'extinció  
Seran causes d'extinció del present conveni:  
a) L'incompliment manifest de les obligacions assumides per qualsevol de les parts.  
b) L'acord mutu de les parts.  
c) La denúncia expressa d'una de les parts en qualsevol moment durant la vigència del conveni, amb avís previ, com a mínim, de tres mesos.  
d) La desaparició de les circumstàncies que van donar origen al este.  
En tot cas, les parts es comprometen a completar la docència fins al terme ordinari de la carrera dels alumnes matriculats.  
  
  
Quinzena. Protecció de dades  
Les parts es comprometen a complir la normativa en matèria de protecció de dades de caràcter personal vigent en cada moment.  
Les parts manifesten que coneixen, complixen i se sotmeten de forma expressa a la legislació espanyola en matèria de protecció de dades de caràcter personal, comprometent-se a donar un ús degut a les dades de tal naturalesa que obtinguen com a conseqüència del desplegament del present conveni. Per a això ambdós parts consenten que les dades personals del present conveni puguen incorporar-se a fitxers de titularitat de cada una amb l'única finalitat de procedir a la gestió adequada d'este. L'exercici dels drets d'accés, rectificació, cancel·lació i oposició es podrà dur a terme en els termes legals per mitjà de comunicació a la respectiva entitat al seu domicili social. Les parts adoptaran les mesures adequades per a limitar l'accés dels seus empleats a les dades personals durant la duració del present conveni. En tot cas, d'acord amb el que disposa l'art. 83 del Reglament que desplega la Llei Orgànica 15/999, de 13 de desembre, (LOPD, la Conselleria de Sanitat i l'Agència Valenciana de Salut, s'obliguen a guardar secret respecte als dades de caràcter personal que el seu personal haguera pogut conéixer amb motiu del desenrotllament del present conveni.  
  
  
I perquè conste i tinga els efectes oportuns, en prova de conformitat, les parts firmen el present document, en el lloc i la data abans indicats.  
  
  
Per la Conselleria de Sanitat, l'Aència Valenciana de Salut  
Luis Eduardo Rosado Bretón  
  
Pel Centro de Educación Superior Valencia  
Miguel Carmelo García